李流谦
以春草碧色分韵送朱师古知雒县得色字
二年客殊方，送君我乡邑。
岂不念家山，对此好风月。
何以慰覉旅，眼空离鸿翼。
寄声贺父老，壶浆迓郊陌。
令君台阁人，九霄帝不隔。
新书严入县，驱骥就辕轭。
手持朱丝弦，欲奏南风律。
此意宁不佳，此事未易得。
姑置驯桑雉，先办绕床物。
相顾一大笑，浮我当举白。
长鱼随鳅鰕，枯泽未容尺。
惊雷忽破地，起视已无迹。
春湖波如天，酒作鹅儿色。
映君眉间黄，领此醉勿惜。
明朝出门看，扁舟大江侧。